b"\n_START_ARTICLE_\n\xc3\x80lex Crivill\xc3\xa9\n_START_PARAGRAPH_\n\xc3\x80lex Crivill\xc3\xa9 (s. 4. maaliskuuta 1970 Barcelona, Espanja) on espanjalainen entinen ratamoottoripy\xc3\xb6r\xc3\xa4ilij\xc3\xa4 ja lajin kaksinkertainen maailmanmestari._NEWLINE_Crivill\xc3\xa9 aloitti uransa ratamoottoripy\xc3\xb6r\xc3\xa4ilyn MM-sarjassa 80-kuutioisten luokassa Derbill\xc3\xa4 vuonna 1987 sijoittuen heti ensimm\xc3\xa4isess\xc3\xa4 kilpailussaan toiseksi. Seuraavana vuonna h\xc3\xa4n sijoittui 80-kuutioisten MM-sarjassa toiseksi Jorge Mart\xc3\xadnezin j\xc3\xa4lkeen ja debytoi 125-kuutioisten sarjassa Doningtonin osakilpailussa. Kaudella 1989 Crivill\xc3\xa9 voitti 125-kuutioisten maailmanmestaruuden Hondan py\xc3\xb6r\xc3\xa4ll\xc3\xa4 saavuttaen kauden aikana viisi osakilpailuvoittoa ja kolme paalupaikkaa. Kaudet 1990 ja 1991 h\xc3\xa4n ajoi 250-kuutioisten MM-sarjassa Yamahalla ja Hondalla, mutta ei pystynyt samanlaiseen menestykseen, kuin 125-kuutioisissa._NEWLINE_Kahden 250-kuutioisissa vietetyn kauden j\xc3\xa4lkeen, Crivill\xc3\xa9 siirtyi vuonna 1992 Hondalle Sito Ponsin talliin 500-kuutioisten MM-sarjaan. Kauden aikana h\xc3\xa4n voitti Assenin osakilpailun ja sijoittui MM-sarjassa kahdeksanneksi. Seuraavana vuonna h\xc3\xa4n uusi MM-sarjan kahdeksannen tilansa jonka j\xc3\xa4lkeen siirtyi kuljettajaksi kaudelle 1994 Hondan tehdastalliin. H\xc3\xa4n sijoittui kauden MM-sarjassa kuudenneksi ja kaudella 1995 nelj\xc3\xa4nneksi, voittaen kauden aikana yhden osakilpailun. Kaudella 1996 Crivill\xc3\xa9 voitti kaksi osakilpailua ja sijoittui MM-sarjassa Mick Doohanin j\xc3\xa4lkeen toiseksi. 1997 Crivill\xc3\xa9 oli MM-sarjassa nelj\xc3\xa4s ja kaudella 1998 kolmas._NEWLINE_Kaudella 1999 Crivill\xc3\xa9 voitti Hondalla kuusi osakilpailua ja ensimm\xc3\xa4isen\xc3\xa4 espanjalaisena 500-kuutioisten maailmanmestaruuden, ennen Yhdysvaltain Kenny Roberts Junioria. Kaudella 2000 Crivill\xc3\xa9 voitti viel\xc3\xa4 yhden osakilpailun, mutta sijoittui MM-sarjassa vasta yhdeks\xc3\xa4nneksi, joka oli h\xc3\xa4nen huonoin sijoituksensa 500-kuutioisissa. Seuraava kausi sujui yht\xc3\xa4 huonosti, kuin edellinenkin ja Crivill\xc3\xa9 sai l\xc3\xa4hte\xc3\xa4 Hondan tallista kauden j\xc3\xa4lkeen. H\xc3\xa4n teki sopimuksen Yamahan D'Antin tallin kanssa kaudelle 2002. Crivill\xc3\xa9 ei kuitenkaan ehtinyt ajaa yht\xc3\xa4\xc3\xa4n osakilpailua Yamahalla, kun h\xc3\xa4n ilmoitti lopettavansa uransa terveysongelmien takia._NEWLINE_Crivill\xc3\xa9 saavutti urallaan 20 osakilpailuvoittoa, 12 paalupaikkaa ja 20 nopeinta kierrosta."